SON'VARACHIM SUNGTTAM:
Sod'deak desbhor Lok Sobhechie vinchnnukechem varem suttlam. Desachea panvddear zavpi hie vinchnnukek desantle lhan-motte, veg-veglle pokx, ap-aplie porim toyar korunk lagleat. Gõyant-ui ti toyari chol'lea. Hie toyariecho bhag mhonn Gõyant don mukhel raxttrik pokxamni - Bharoti Janata Pokxan (BJP) ani Kongres Pokxan - aplo toyariecho kon'ddo halounk survat kelia. Hea pokxanchie toyariechea vavracho niyall kelear, Kongres Pokx fattlie Gõy Vidhan Sobhechie vinchnnukentlean kainch xikunk nam mhonnpachio khunnam disun yetat.
 Gõyant don zageam khatir Lok Sobhechi vinchnnuk loddounk Kongresichea Gõy fanttean kendrak so nanvam dhaddleant mhonn aikunk yeta. Ut'tor Gõyam khatir Jitendra Deshprabhu, Ramakant Khalap ani Girish Chodankar. Zalear, Dokxinn Gõyam khatir Kongresicho visvaxi chakor ani kendrant pallam-mullam ghott aslolo Luizinho Faleiro, tacho kumpar Churchill Alemao ani sod'deacho Lok Sobhecho khasdar Francisco Sardinha. Don zageam khatir so zonnanchim nanvam dhaddleant thoincheanuch khorem mhollear 'politics' suru zata oxem mhonnchem poddta.
 Gõy Vidhan Sobhechie fattlie vinchnnukent, teach-teach ani adlea amdarank ani umedvarank vinchnnuk loddounk Kongresin fuddem kaddlolea khatir, tea pokxak tie vinchnnukent mati khaunchi poddloli hem to pokx khub vegim visorla-so dista. Toxem polleunk gelear, Gõyantlea Kongres Pokxan fattlie Vidhan Sobhechie vinchnnukentlean vhoddli-xi xikovnn ghetloli disonam. Oxem mhonnpa fattlean khubxim karonnam disun yetat.
 Poilem karonn, Vidhan Sobhechie fattlie vinchnnukent har khalea uprant, Gõyantlea Kongres Pokxan apli har gombhirponnan gheunk nam. Kongresintle je konn tie Vidhan Sobhent harle, tankam Kongres Pokx nhoi, svota apunnuch jivitant harlo oxem dislem, ani tannim tea uprant anguch soddun dilem.
 Dusrem karonn - Kongresiche je konn jikhle ani harle, tankam to pokx aplo pokx mhonn kednanch disunk nam. Har zali ti Pokxachi, luksonn zalem tem pokxachem. Te khatir Pokxachem vo aplem khoim chuklem, khoim kitem unnem poddlem, tem koxem nittayer ghalop ani fuddarak koslem dhoronn apnnaun pokxan ani apnnem fuddem vochop hacher tankam kednanch vichar korcho disunk nam ani tannim to az meren gombhirponnan korunk nam.
 Tisrem, Pokxachie nodrentlean tannim Gõy Rajyachea boreponnacho kednanch vichar ani husko korunk nam. Tech khatir fuddarachi nodor naslole he monis atam kosloch khottpott korinastanam moneponn pangrun boslole distat. Vidhan Sobhechi fuddli vinchnnuk yeunchi nam te meren apunn zage zaunche nant oxem kitem hantuntlean ugtem zata. Rajki mollar aplo svarth gheun denvtoch oxem ghoddta tachi hi dek asa. Mhonnche, pokxachea nanvan monis aplo svarth mukhar ghalta tednam monis sanddta tachem hem chitr asa.
 Fattlim sabar vorsam, Gõyant Kongres Pokx pixeponnam korit fuddem vetanam dista. Ani tanchim him pixeponnam ani tancho porinnam' Gõy Vidan Sobhechea vinchnnukam vellar odik spoxttponnim disun yeta. Gõyantuch nhoi, tori desantlea choddant chodd zageancher apli adli mhoima ani nanv urunk nam vo tem denvot veta hem Kongres Pokxan poile ani voile suvater mandun ghevpachi goroz asa. Kall bodol'la ani tea kalla vangdda desantlea nagrikanchi monanchi poristhiti-i bodol'lia dekun kalla pormannem mathear kurponnem gheun fuddem vochpachi nibel goroz asa mhonn Kongres Pokxan monant dovrunk zay.
 Rajki mollar, khoinchea-i pokxak tem zaum, az khubxim avhan asat. To-to pokx hea avhanachea kallar tigun urtolo zalear, tea pokxan tea-tea avhanak tondd diunuch fuddem vechem poddtolem, ani tantuntlean apli takot dakounchi poddtoli. Hio gozali fattlie Gõy Vidhan Sobhent Kongres Pokx visrunk nam. Punn rajki ani motdaranchi monanchi poristhiti zannam astanam-i tea pokxan mud'dom zaun lokak vitt ailolea umedvarank vinchnnuk loddounk fuddem kaddle, ani aplea virodhokank zoit odik sompem kelem.
 Rajki mollar, khoinchea-i pokxak tem zaum, az khubxim avhan asat. To-to pokx hea avhanachea kallar tigun urtolo zalear, tea pokxan tea-tea avhanak tondd diunuch fuddem vechem poddtolem, ani tantuntlean apli takot dakounchi poddtoli. Hio gozali fattlie Gõy Vidhan Sobhent Kongres Pokx visrunk nam. Punn rajki ani motdaranchi monanchi poristhiti zannam astanam-i tea pokxan mud'dom zaun lokak vitt ailolea umedvarank vinchnnuk loddounk fuddem kaddle, ani aplea virodhokank zoit odik sompem kelem.
 Anik bhov thoddea mhoineamni, Lok Sobhechio vinchnnuko zaunchio asat. Tea vinchnnukank tondd diunk Kongresin porot-ui aplim adlinch pixeponnam kelim zalear, to pokx Gõyant apnnech fonddlolea fonddacher apunnuch mati oddtolo ani Gõyant kalla bhailo zatolo hem anik vegllem sangpachi goroz nam. 